Warwickshire

**Warwickshire** (čita se *Vorikšir*) je historijski, ceremonijalni i nemetropolitanski county u 
unutrašnjosti Engleske nastao u 10. vijeku.

## Geografija
Warwickshire leži u regiji Zapadni Midlands. Ima površinu od 1,975  km², na kojoj živi 545,474 stanovnika. Graniči sa sjeveroistoka sa Countyem Leicestershire, sa sjeverozapada sa Countyem Staffordshire, sa zapada sa Countyem Worcestershire i Countyem West Midlands, sa istoka i jugoistoka sa Countyem Northamptonshire, sa jugozapada sa Countyem Gloucestershire i sa juga sa Countyem Oxfordshire.

Grad Warwick u samom centru Warwickshira je administrativni centar, a Nuneaton je najveći.

Warwickshire je administrativno podjeljen na 5 distrikta: North Warwickshire, Nuneaton and Bedworth, Rugby, Stratford-on-Avon i Warwick.

Teritorij historijskog i današnjeg countya se jako razlikuju, jer su u historijskom bili i gradovi 
Solihull, Birmingham i Coventry, koji su danas dio Countya West Midlands, poznati kao konurbacija - Midlandton.

Warwickshire je uglavnom ruralni kraj šuma, polja i pašnjaka, uz samo nekoliko većih gradova. 
Najveća rijeka Warwickshira je Avon sa pritokama, koji teče prema zapadu. Na krajnjem jugu je to gornji tok rijeke Cherwell (pritoka Temze), a na sjeveru je to rijeka Trent. Sedimentne stijene uključujući i crveni pješčenjak, temelj su brežuljkastog krajolika. Po sjeveru leže nalazišta ugljena, koji se kod Nuneatona iskapao od 13. do 20. vijeka. Glacijalnih morena ima u mnogim dijelovima Warwickshira.

## Historija
U pradavna vremena velik dio tog kraja bio je pod šumom, tako da prahistorijskih naselja gotovo da i nema. Od važnijih rimskih puteva koji su prolazili kroz taj kraj, jedan od njih - Watling Street, još uvijek na sjeveroistoku formira granicu s Leicestershirom, ali nigdje nema nekog značajnijeg rimskog naselja. Za anglosaksonskih vremena taj kraj je bio dio Kraljevstva Mercija, koje je tokom 9. vijeka apsorbirala Kraljevine Wessex. Zemlje sjeverno od Avona, postale su poznate kao *Arden* (Ardenska šuma), kraj gustih šuma, rijetkih sela i usamljenih farmi. Kraj južno od Avona postao je poznat kao *Feldon*, otvorena ravnica sa puno sela. Ta geografska razlika produžila se i za normanskih vremena.

Za srednjeg vijeka izrasli su oko normanskih zamaka gradovi Warwick i Kenilworth. U 14. vijeku podignuto je nekoliko objekata sa opkopima, kao što su Baddesley Clinton i zamak Maxstoke. Sela Beaudesert i Berkswell imaju normanske crkve a Sutton-under-Brailes i Pillerton Hersey gotičke.

Krajem srednjeg vijeka najjužniji dio historijskog Warwickshira, na rubu visoravni Cotswolds, razvio je manufakturnu proizvodnju vunenih tkanina, a sjever kod Birminghama proizvode od metala, dok je Coventry koji je postao poznat po vunenim tkaninama, izrastao i u religijski centar.

Stratford-on-Avon grad u kom je u 16. vijeku rođen William Shakespeare, ima mnoge objekte povezane s poznatim pjesnikom i dramatičarom. Prvi ozbiljniji sukob engleskog građanskog rata - Bitka kod Edgehilla, zbio se u Warwickshiru 1642. pored granice sa Oxfordshirom. Ljekoviti izvori kod Leamingtona privukli su još u 18. vijeku pažnju ondašnjih ljekara, ali je tek nakon posjeta kraljice Viktorije 1838. mjesto postalo poznato kao Royal Leamington Spa.

Izgradnja kanala tokom 18. i 19. vijeka, a kasnije i željeznice potaknula je razvoj Birminghama i Coventrya u 
industrijske centre metalurgije i mašinogradnje. Tako da je do 20. vijeka Birmingham postao centar jedne od najvećih britanskih konurbacija, koja se radijalno proširila na sva okolna naselja.

## Privreda
Nakon formiranja i izdvajanja Countya West Midlands 1974. godine, Warwickshire je u velikoj mjeri ostao agrarni kraj. Najvažnije grane su stočarstvo (proizvodnja mlijeka) i povrtlarstvo i voćarstvo na jugozapadu Warwickshira. Sjeverni dio Warwickshira je više industrijaliziran, jer tu ima ugljenokopa, a ulazi u pojas snažno razvijenog West Midlandsa.

## Reference

## Vanjske veze

* Warwickshire County Council